આ વ્યાખ્યાન મારે કરવું એ મારી પસંદગી છે. તમારે સાંભળવું એ તમારી પસંદગી છે. એ માટે આપણે બન્નેએ કરવું ઘટે તે બધું જ કરવું તે એનું ચૂકવણું છે. પસંદગીકાર પસંદગીનાં પરિણામો પણ જાતે જ ભોગવવાનો. હાથનાં કર્યાં હૈયે વાગ્યાં એમ નહીં, વાગેલાંને હૈયે વળગાળવાનો. મને જ્યારે કોઇ એક ક્ષણે બરાબર ખબર પડી કે મારામાં ભાષા-સાહિત્યની શક્તિ ખાસ છે, ત્યારે, ચીંથરે-વીંટ્યું રતન હથેળીમાં ખૂલે, ઝગમગે, ને ગરીબ આદમી ખુશીનો માર્યો ઘાંઘો થઇ જાય, એમ હું ઘાંઘો થઇ ગયેલો. આર્ટ્સના પહેલા વર્ષની સત્રાન્ત પરીક્ષામાં આખી કૉલેજમાં ફર્સ્ટ આવેલો. જુનિયર બી.એ.માં પહેલો લેખ કર્યો ને તે ‘બુધ્ધિપ્રકાશ’માં છપાયો. બે સ્વપ્ન જોડિયાં જન્મ્યાં : પ્રોફેસર થવું અને સાહિત્યમાં નામ કાઢવું. એમ.એ.માં ગોલ્ડ મૅડલ સાથે ફર્સ્ટ ક્લાસ ને તેથી ટ્યુટર કે લૅક્ચરર નહીં પણ સીધો જ પ્રોફેસર થયો. તે જ વર્ષે પોસ્ટ ગ્રેજ્યુએટ ટીચર થયો. માર્ચમાં એમ.એ.નો વિદ્યાર્થી હોય ને તે એ જ વર્ષના જૂનમાં એમ.એ.માં ભણાવતો થાય –કારકિર્દીનો એ તે કેવો પડકારભર્યો શુભારમ્ભ !